पाएं अपने शहर की ताज़ा ख़बरें और फ्री ई-पेपरडाउनलोड करें
गांधीगीरी के सहारे लोगों से घरों में रहने की अपील कर रही पुलिस ने गुरुवार दोपहर आपा खो दिया। लॉकडाउन में सड़कों पर बगैर काम घूम रहे लोगों पर पुलिस ने लाठियां भांजी। इतना ही नहीं उन्हें धकेलते हुए एंबुलेंस पर चढ़ाया और सीधे क्वारेंटाइन सेंटर पहुंचा दिया। पुलिस की इस कार्रवाई से अफरा-तफरी मच गई। पुलिस ने 35 लोगों को क्वारेंटाइन किया है।
पुलिस को देख युवा गली-मौहल्लों से भागने लग गए। कई लोग दुकान को खुला छोड़कर पुलिस की कार्रवाई से बचने को दौड़े। इससे पहले सुबह 11 बजे बाद ही पुलिस सख्त मूड में दिखाई दी। चौराहों पर हर वाहन को रोककर पूछताछ ही नहीं बल्कि हर वाहन के चालान बनाने का सिलसिला भी बरकरार रखा।
बता दें कि बांसवाड़ा की सड़कों पर बीते दो दिन से पुलिस गांधीगीरी के सहारे लोगों को घरों में रहने की अपील कर रही है। बावजूद इसके सड़कों पर भीड़ छंटने का नाम नहीं ले रही। यह देख पुलिस ने आक्रामक रुख अपनाया और सड़कों पर खुले में कार्रवाई शुरू कर दी।
दोपहर बाद तहसीलदार लक्ष्मीनारायण राठौड़ एवं पुलिस उपअधीक्षक गजेंद्रसिंह राव के नेतृत्व में क्यूआरटी दल ने राजतलाब चौकी और कस्टम क्षेत्र की गलियों और माैहल्लों में दबिश दी। यहां कई गैराज में युवा टोली गपशप मारती दिखी। यहीं पर पुलिस ने युवाओं पर सख्ती दिखाई। बहस करने वाले हर युवा को वहां मौजूद एंबुलेंस में चढ़ाकर सीधे क्वारेंटाइन सेंटर भेज दिया। लट्ठ चला रही पुलिस ने किसी की कुछ नहीं सुनी। यहां तक की घर से बाहर बैठे युवाओं को भी दबोच लिया।
कुछ मिनटों में सन्नाटा
पुलिस के तीखे तेवर की सूचना आग की तरह फैल गई। सोशल मीडिया पर पुलिस का यह रुख देखकर कुछ दुकानदारों ने तुरंत शटर गिरा दिए। इस भय से कुछ डेयरी और सब्जी की दुकानें भी बंद हो गईं। जरूरतमंद कुछ लोगों को तो मौके से निराश होकर लौटना पड़ा। हालांकि, इसमें भी कोई दो राय नहीं कि पुलिस दो दिन से हाथ जोड़कर वाहन सवारों से बिना काम सड़कों पर नहीं घूमने की अपील कर रही थी।
हर आदमी तेवर में
पुलिस इसलिए भी झल्ला गई कि चौराहों और तय नाकाबंदी पॉइंट पर वाहन सवार पुलिस की सुनने से आनाकानी कर रहे थे। वाहनों को रोकने और पूछताछ के दौरान कई ऐसे मौके आए, जब वाहन सवारों की ओर से पुलिस कार्रवाई का विराेध किया गया।
कुछ लोगों ने पुलिस अधिकारियों की सिफारिश लगाई तो कुछ अन्य कारण बताकर उलझते दिखे। माेहन कॉलोनी चौराहे पर सब्जी मंडी से आ रहे मधुबन कॉलोनी निवासी रफीक इशाद पुत्र मोहम्मद मंसूरी ने तो यहां तैनात सीआई मिट्ठू लाल को धमकी देने में कोई कसर नहीं छोड़ी।
रफीक ने कल से मंडी में हड़ताल की धमकी दी, हालांकि कुछ देर बाद तेवर ढीले कर सीआई से सहयोग की अपेक्षा करने लगा। इस पर उसे वाहन की चाबी दे दी गई। इसी तरह एक अन्य व्यापारी ने मौके पर किसी पुलिस उपअधीक्षक से हवलदार को बात कराने की कोशिश की। हवलदार ने नहीं सुनी तो मौके पर मौजूद आला अधिकारी से फोन पर बात कराई और वाहन लेकर चला गया।
भाई भर्ती और कर दिया क्वारेंटाइन
मोहन कॉलोनी चौराहे पर कार्रवाई के दौरान एक घटना से दिल पसीज गया। नाकेबंदी में पुलिस ने तेजपुर के सुभाष तेली को रोका। युवक ने कार्रवाई में साथ देने की बजाए पुलिस काे तेवर दिखाए। यह बात गले नहीं उतरी तो पुलिस ने युवक को क्वारेंटाइन सेंटर भेज दिया।
इस बीच क्वारेंटाइन सेंटर में वह निजी अस्पताल में ऑक्सीजन की कमी से जूझ रहे भाई को उपचार के लिए रुपए पहुंचाने की दलीलें देता रहा। वह खूब गिड़गिड़ाया, लेकिन ज्योतिबा फुले छात्रावास के बाहर पहरे पर मौजूद पुलिस कर्मचारी मजबूरी बताकर उसे शांत रहने की अपील करते रहे और युवक था कि बस रोता रहा।
कार्रवाई का संकेत लगेगा फुल लॉकडाउन
दूसरी ओर पुलिस के इस रवैये को देखकर बुद्धिजीवी वर्ग में चर्चा नौ दिन तक रहने वाले फुल लॉकडाउन पर पहुंच गई। पुलिस की सख्ती को भांपते हुए लोगों ने पहले से ही प्रस्तावित लॉकडाउन की परिकल्पना कर ली। बहुत से लोगों ने उनके रिश्तेदारों को भी घरों में रहने की अपील की।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva mag_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn